

**מילים  לשבת**

**שער הנגב - ערב שבת, כ"ח באדר א' תשע"א, 4 במרץ 2011**

**שלום לחברות ולחברים,**

**אור בעיניים**

עמותת "אור" עוסקת בעידוד ההתיישבות בנגב ובגליל. היא שותפה להקמת כפר היוצרים בברור חיל, התיישבות גרעין "יעל" בקבוץ ארז ובהכוונת מועמדים להתיישבות בהרחבות הישובים.

פרסום אחרון שלהם מציין מגמה חיובית בביקוש להתיישבות בפריפריה בכלל ובמועצה האזורית שער הנגב, בפרט:

<http://www.or1.org.il/HTMLs/article.aspx?C2004=15431&BSP=12851&BSS53=12851>

כששואלים כמה תושבים יש בשער הנגב, אני אומר שאנחנו מונים כשבעת אלפי תושבים בישובים וממהר לספר שממש כמו בתל אביב, אנחנו מכפילים, מדי יום, את מספר האנשים בשטח המוניציפאלי, שכן מרבית באי קריית חינוך אינם תושבי המועצה. הקריה מאכלסת מדי יום קרוב לאלפיים תלמידי בית ספר ומוריהם ולמעלה מחמשת אלפי סטודנטים וצוות המכללה ועוד לא ספרנו את באי מועדון יחדיו, המרכז ההידרותרפי, השירות הפסיכולוגי, בתי הספר למחול, מוסיקה וספורט.

**רוקדות לבגרות**

החלטתי לפרגן לעצמי בוקר של הנאה ולצפות בבחינת הבגרות המעשית של בנות המגמה למחול. אפרת רוטשטיין, מנהלת האולפן, בוגרת המגמה שלנו, אימא לרקדנית צעירה, יוצקת לתפקיד מקצועיות וקהילתיות. המפקחת הראשית על מקצוע המחול במשרד החינוך, שמנהלת את המבחן, מנבאת שמרבית הבנות אומנם לא תהיינה בהכרח רקדניות מקצועיות אבל כולן לומדות להאמין בעצמן, ליצור, להתפתח ולצאת לחיים עם מטען של בטחון עצמי בעל כיסוי.

אומרים שעל שני משתנים באזור אין לנו שליטה: מזג האוויר והמצב הביטחוני. כל השאר בידיים שלנו, בראש שלנו, ברגליים ובכל הגוף. יש המון סיבות לצמיחה הדמוגרפית באזור, אחת מהן היא מתן ההזדמנות למצוינות בתחומי ההשכלה והאמנות.

אה, הציונים? הם היו מעולים, אחד אחד.

**הכל מוסיקה**

למחרת, הגיע יום המוסיקה.  האולפן למוסיקה מקיים במחצית השנה שיעורים פתוחים להורים ולבני המשפחה הגאים. הצטרפתי, כאב מסור, לשיעור/מופע של נועם שלמה, הגיטריסט והמלחין המוכשר בן שדרות, שמגדל גיטריסטים קלאסיים, נגני גיטרות חשמליות ובאסים. באולם נוכחים כישרון, שמחה, אהבת המוסיקה, כבוד לתלמידים ולמורה; בעצם לא צריך יותר. הפתעה זוטא חכתה לנו, כשעלה הרכב הרוק הצעיר וחילקו לקהל (ולנגנים) אטמי אוזניים שהיו, בדיעבד, נחוצים מאד...

בכדי להירגע, הצטרפתי אחרי שעה קלה לקונצרט של התזמורת הקאמרית הקיבוצית, שניגנה בערב באולם דורות. הפעם קבלנו אסטוני אקסטרוורטי שניצח וכינר, צ'לן ישראלי מוכשר להפליא ושילוב הגון בין קלאסיקה רומנטית לבין יצירות אינטלקטואליות לא טריוויאליות.

**תומכים ודואגים**

המחלקה לעבודה סוציאלית בשער הנגב היא בית יוצר ליזמויות קהילתיות ולפיתוח האחריות המשותפת שלנו, גם ובעיקר לעת שינויים בישובים. עובדי המחלקה פרוסים בכל הישובים ומהווים חלק משמעותי ביכולת שלנו לאתר צרכים ולמנוע התנהגויות סיכוניות.

ביום ראשון תתחיל שביתה ארצית של העובדים הסוציאליים. גם כוחותינו העו"סים במלאכה ייקחו חלק בשביתה זו. אנחנו תומכים במטרות השביתה (שיפור תנאי עובדי הרווחה) אך מודאגים ממשמעויות היעדרות ממושכת מהעבודה. איגוד העובדים הסוציאליים וההסתדרות הקימו וועדת חריגים, שתבחן לעת משבר את הצורך בהתערבות מקצועית חיונית. אנא, תמכו במאבק העובדים ובמקביל, פיקחו עין על התפתחויות שדורשות התערבות שלא סובלת דיחוי.

**דווקא כן סחבק**

ה"פאבלמנט" בגבים נתן בצהרי שישי פתחון פה לאהוד ברק ואורית נוקד.  לא היה פשוט, אני מניח, לזוג שרי "עצמאות", שהתייצבו בפני המועדון המשופץ, שנתמלא בקהל בוחרים שננטשו.  בחלוף שעתיים וחצי, קשה לדעת כמה מהמאזינים שבאו חדורי תסכול ותרעומת יחצו את הקווים וייענו לקריאת היציאה לעצמאות חדשה.

עניין אחד הפתיע את מרבית הנוכחים: הפער בין הדימוי הציני והאליטיסטי לבין האדם, שהתגלה כשופע הומור וחום אנושי בלתי אמצעי.

**דרך השקמה**

לאחר ה"פאבלמנט", נענתה שרת החקלאות להצעתנו לראות את הפנינג הבלונים הפורחים, אין שני לו, בביתרונות רוחמה המלבלבים.

דהרנו לאור השקיעה בשביל השקמה, חצינו שדות חיטה בדרכי עפר והתקרבנו אל התיאטרון הטבעי, שביציעי הגבעות שלו כבר ישבו אלפי אנשים בשלל גילאים ואמצעי בילוי נטולי מנגל ומוסיקה רועשת. בבימת המישור הירקרק החלו להתרומם מספר בלונים פורחים; מסביב שקט של שישי אחר הצהריים, שכאן, במרחב השקמה, הוא תושב קבע. יופי של אביב, יופי של התרחשות, יופי של אנשים.

בשבת הבאה יסתיים פסטיבל "דרום אדום", שהתחיל השנה במהוסס ויצא גדול, ממש כמו פריחת הכלניות המרהיבה, שהתעלמה ממחסור הגשמים ומהחורף, שבעצם לא היה כאן, כמעט.

עקבו באתר "דרום אדום" אחר הסיורים, הדמויות מן האגדות, השווקים ו..."צעדת הכלניות" שתתקיים בניר עם.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)